**Beretning fra sygehuset i Aasiaat**

Fra vi ankom i lufthavnen var der styr på tingene i Aasiaat. Vi blev hentet af personale fra sygehuset og indlogeret i vores bolig, som var et stort hus i relation til sygehuset. Her boede vi sammen med andre studerende bl.a. ergoterapeut-studerende. Der var fælles køkken og bad, men ellers havde vi hver vores værelse. Optimale forhold, når der ikke ellers sker det helt store i byen efter arbejdstid.

Funktionerne på sygehuset var følgende: 1) vagt arbejde, 2) ambulatorium, der fungerer som almen praksis 3) stuegang, på de 22 sengepladser, som sygehuset havde i alt. Om onsdagen var der OP-dag med primært gynækologiske problemstillinger som kirurgiske aborter. Derudover var jeg en dag på bygdebesøg med én af lægerne, hvor vi kørte på snescooter i 1 ¼ time for at komme ti Aguanak. Her skulle jeg have taget celleskrab på mine egne patienter – dette var jeg blevet lært op i ugen op til – desværre var de alle rejst ud af byen eller havde menstruation osv. Sådan er det på Grønland.

Alt i alt var det MEGA lærerigt at være på Aasiaat sygehus. Man følte sig velkommen fra første dag og alle lægerne var klar på at give os alt det ansvar, vi kunne bære. Vi fik fingrene i en masse ting og blev derudover kastet ud i nye opgaver. De sidste to dage havde jeg mit eget ambulatorium med patienter, der kom med afgrænsede problemstillinger.

Et ophold på Aasiaat sygehus er klar anbefalelsesværdigt!! ☺